A Tanács határozata

(2001. február 26.)

a Bissau-Guinea javára a halászati ágazatban nyújtott pénzügyi támogatás feltételeinek meghatározásáról

(2001/179/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára,

tekintettel az Európai Parlament véleményére [1],

mivel:

(1) Az 1980. február 27-én Bissau-ban aláírt, a Bissau-guineai Köztársaság kormánya és az Európai Gazdasági Közösség között létrejött, a Bissau-Guinea part menti vizein folytatott halászatról szóló megállapodással [2] (a továbbiakban: a megállapodás) összhangban a Tanács a 2615/97/EK rendelettel [3] jóváhagyott egy jegyzőkönyvet, amely meghatározza az 1997. június 16-tól 2001. június 15-ig terjedő időszakra vonatkozó halászati lehetőségeket és pénzügyi hozzájárulást (a továbbiakban: a jegyzőkönyv).

(2) A Bissau-Guineát 1998 júniusától 1999 márciusáig sújtó fegyveres konfliktus következtében Bissau-Guinea kormánya nem tudta biztosítani az említett megállapodás szerinti halászati tevékenységek szokásos rendjét.

(3) E kivételes helyzet veszélyeztette a közösségi halászhajókat és szükségessé tette az említett megállapodás szerinti halászat ideiglenes felfüggesztését 1998 júniusától 1999. április 1-jéig. A halászatnak ezen ideiglenes felfüggesztése maga után vonta a jegyzőkönyv 2. cikkében említett pénzügyi hozzájárulás időarányos befizetésének elmaradását érvényességének második éve alatt.

(4) Annak érdekében, hogy a fegyveres konfliktust követően a megállapodás szerint a közösségi hajók halászati tevékenységének szokásos rendjét elősegítsék, meg kell határozni a Bissau-Guinea javára a halászati ágazatban nyújtott pénzügyi támogatás feltételeit.

(5) Indokolt, hogy a kifizetetlen pénzügyi hozzájárulásnak megfelelő összeget pénzügyi segély formájában utalják ki a halászati keretfeltételek helyreállítására, beleértve az ilyen tevékenységek felügyeletének infrastruktúráját a bissau-guineai törvényes hatóságok által meghatározott szabályok szerint,

ELFOGADTA EZT A HATÁROZATOT:

Egyetlen cikk

A halászati keretfeltételek helyreállítására Bissau-Guinea javára nyújtott, legfeljebb 6500000 euró összegű pénzügyi támogatás feltételei a következők:

1. a pénzügyi támogatást különösen a következő tevékenységekre nyújtják:

- a Halászati Minisztérium irányításának támogatása, valamint a halászati osztály berendezéseinek és infrastruktúrájának helyreállítása,

- a tengerészet felügyeleti és ellenőrzési rendszerének megerősítése,

- a halászati kutatóprogramok újraindítása és megszilárdítása;

2. a bissau-guineai kormány tevékenységi programjának bemutatása alapján a Bizottság 2001. május 31. előtt a bissau-guineai kormány rendelkezésére bocsátja a tervezett tevékenységek költségének 50 %-ával egyenértékű összeget a Halászati Minisztérium által megjelölt bankszámlákon;

3. a Bizottság kifizeti a költségek fennmaradó részét a részletes jelentés elfogadását követően, amelyet a bissau-guineai kormány 2003. május 31. előtt megküld az Európai Bizottság Delegációjának. A jelentés részletesen leírja e tevékenységek végrehajtását és az elért eredményeket. A Bizottság fenntartja a jogot, hogy a Halászati Minisztériumtól bármilyen kiegészítő információt kérjen, valamint hogy a tevékenységek tényleges végrehajtása alapján felülvizsgálja a kifizetéseket.

Kelt Brüsszelben, 2001. február 26-án.

a Tanács részéről

az elnök

M. Winberg

[1] HL C 219., 1999.7.30., 33. o.

[2] HL L 226., 1980.8.29., 33. o.

[3] HL L 353., 1997.12.24., 7. o.

--------------------------------------------------